title: Komisijos įgyvendinimo Reglamentas (ES) 2019/1948 2019 m. lapkričio 25 d. kuriuo inicijuojamas tyrimas dėl galimo antidempingo priemonių, nustatytų Komisijos įgyvendinimo reglamentu (ES) 2018/186 tam tikrų rūšių importuojamam Kinijos Liaudies Respublikos kilmės korozijai atspariam plienui, vengimo ir įpareigojama tokius importuojamus produktus registruoti

text:
26.11.2019

                  LT

                  Europos Sąjungos oficialusis leidinys

                  L 304/10

         KOMISIJOS ĮGYVENDINIMO REGLAMENTAS (ES) 2019/1948
         2019 m. lapkričio 25 d.
         kuriuo inicijuojamas tyrimas dėl galimo antidempingo priemonių, nustatytų Komisijos įgyvendinimo reglamentu (ES) 2018/186 tam tikrų rūšių importuojamam Kinijos Liaudies Respublikos kilmės korozijai atspariam plienui, vengimo ir įpareigojama tokius importuojamus produktus registruoti
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1), ypač į jo 13 straipsnio 3 dalį ir 14 straipsnio 5 dalį,
         informavusi valstybes nares,
         kadangi:
         A.
               EX OFFICIO TYRIMAS

                     (1)

                     Europos Komisija (toliau – Komisija) savo iniciatyva, vadovaudamasi Reglamento (ES) 2016/1036 (toliau – pagrindinis reglamentas) 13 straipsnio 3 dalimi ir 14 straipsnio 5 dalimi, nusprendė ištirti galimą antidempingo priemonių, nustatytų tam tikrų rūšių importuojamam Kinijos Liaudies Respublikos kilmės korozijai atspariam plienui, vengimą ir įpareigoti tokius importuojamus produktus registruoti.

               B.   PRODUKTAS

                     (2)

                     Nagrinėjamasis produktas, kuriam nustatytų priemonių, kaip įtariama, vengiama, yra plokšti valcavimo produktai iš geležies arba iš legiruotojo plieno arba iš nelegiruotojo plieno; redukuoti aliuminiu; karštojo galvanizavimo būdu apvilkti ar padengti cinku ir (arba) aliuminiu, be kitų metalų; chemiškai pasyvinti; kurių: ne mažiau kaip 0,015 %, bet ne daugiau kaip 0,170 % masės sudaro anglis, ne mažiau kaip 0,015 %, bet ne daugiau kaip 0,100 % masės sudaro aliuminis, ne daugiau kaip 0,045 % masės sudaro niobis, ne daugiau kaip 0,010 % masės sudaro titanas ir ne daugiau kaip 0,010 % masės sudaro vanadis; pateikiami ritiniais, išilgai supjaustytais lakštais ir siauromis juostomis.
                     Į taikymo sritį nepatenka šie produktai:

                                 —

                                 iš nerūdijančiojo plieno, silicinio elektrotechninio plieno ir greitapjovio plieno,

                                 —

                                 po karštojo ar šaltojo valcavimo toliau neapdoroti produktai.

                           Nagrinėjamojo produkto KN kodai šiuo metu yra ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 ir ex 7226 99 70 (TARIC kodai 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990092, 7226993010, 7226997094), jis yra Kinijos Liaudies Respublikos kilmės (toliau – nagrinėjamasis produktas). Šiam produktui taikomos šiuo metu galiojančios priemonės.
                     Su galimu priemonių vengimu susijęs tiriamasis produktas yra tam tikrų rūšių korozijai atsparus plienas. Tai yra plokšti valcavimo produktai iš geležies arba iš legiruotojo plieno arba iš nelegiruotojo plieno; karštojo galvanizavimo būdu apvilkti ar padengti cinku ir (arba) aliuminiu ir (arba) magniu, legiruoti arba nelegiruoti siliciu; chemiškai pasyvinti; kurių paviršius papildomai apdorotas arba neapdorotas, pvz., įriebinant arba impregnuojant; kurių: ne daugiau kaip 0,5 % masės sudaro anglis, ne daugiau kaip 1,1 % masės sudaro aliuminis, ne daugiau kaip 0,12 % masės sudaro niobis, ne daugiau kaip 0,17 % masės sudaro titanas ir ne daugiau kaip 0,15 % masės sudaro vanadis; pateikiami ritiniais, išilgai supjaustytais lakštais ir siauromis juostomos, kurių KN kodai šiuo metu yra ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (TARIC kodai 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093) ir kurie yra Kinijos Liaudies Respublikos kilmės (toliau – tiriamasis produktas).
                     Į taikymo sritį nepatenka šie produktai:

                                 —

                                 iš nerūdijančiojo plieno, silicinio elektrotechninio plieno ir greitapjovio plieno,

                                 —

                                 po karštojo ar šaltojo valcavimo toliau neapdoroti produktai,

                                 —

                                 2 konstatuojamoje dalyje apibrėžtas nagrinėjamasis produktas.

               C.   GALIOJANČIOS PRIEMONĖS

                     (3)

                     Šiuo metu galiojančios priemonės, kurių, kaip įtariama, vengiama, yra antidempingo priemonės, nustatytos Komisijos įgyvendinimo reglamentu (ES) 2018/186 (2) (toliau – galiojančios priemonės).

               D.   PAGRINDAS

                     (4)

                     Komisija turi pakankamai įrodymų, kad Kinijos Liaudies Respublikos kilmės importuojamam nagrinėjamajam produktui galiojančių antidempingo priemonių vengiama nagrinėjamąjį produktą šiek tiek pakeičiant.

                     (5)

                     Konkrečiai – TARIC statistiniai duomenys rodo, kad nagrinėjamajam produktui Komisijos įgyvendinimo reglamentu (ES) 2018/186 nustačius galutinį antidempingo muitą, gerokai pasikeitė su eksportu iš Kinijos Liaudies Respublikos į Sąjungą susijusios prekybos pobūdis. Nėra jokios kitos pagrįstos priežasties arba pateisinančios ekonominės aplinkybės, išskyrus muito nustatymą, kuria būtų galima paaiškinti tokį pasikeitimą.

                     (6)

                     Be to, yra įrodymų, kad šis pokytis atsiranda dėl šiek tiek pakeisto nagrinėjamojo produkto importo, pavyzdžiui, produktą padengiant plonu alyvos sluoksniu, truputį padidinant anglies, aliuminio, niobio, titano ar vanadžio kiekį arba pakeičiant paprastą cinko ar aliuminio dangą į, pavyzdžiui, cinko, magnio ir aliuminio dangą. Iš prima facie įrodymų matyti, kad nėra kitos pagrįstos priežasties arba pateisinančios ekonominės aplinkybės, išskyrus muito nustatymą, kuria būtų galima paaiškinti tokią praktiką, procesą arba darbą.

                     (7)

                     Be to, Komisija gavo pakankamai prima facie įrodymų, kad nagrinėjamajam produktui nustatytų galiojančių antidempingo priemonių taisomasis poveikis mažinamas ir kiekio, ir kainos požiūriu. Panašu, kad vietoje nagrinėjamojo produkto importuojamas didelis tiriamojo produkto kiekis. Be to, esama pakankamai prima facie įrodymų, kad tiriamasis produktas importuojamas mažesne kaina, palyginti su nežalinga kaina, nustatyta atlikus tyrimą, po kurio buvo nustatytos galiojančios priemonės.

                     (8)

                     Galiausiai Komisija gavo pakankamai prima facie įrodymų, kad vykdomas tiriamojo produkto kainų dempingas, palyginti su anksčiau nustatyta normaliąja verte.

                     (9)

                     Jeigu be pirmiau minėtų priemonių vengimo veiksmų atliekant tyrimą bus nustatyti kiti vengimo veiksmai, kuriems taikomas pagrindinio reglamento 13 straipsnis, šie veiksmai taip pat gali būti tyrimo objektas.

               E.   PROCEDŪRA

                     (10)

                     Atsižvelgdama į tai, kas išdėstyta pirmiau, Komisija priėjo prie išvados, jog esama pakankamai įrodymų tyrimo inicijavimui pagal pagrindinio reglamento 13 straipsnio 3 dalį pagrįsti ir nustatyti reikalavimą importuojamus tiriamuosius produktus registruoti pagal pagrindinio reglamento 14 straipsnio 5 dalį.

               a)   Klausimynai

                     (11)

                     Kad gautų informaciją, kurią mano esant reikalingą tyrimui, Komisija žinomiems eksportuotojams ir (arba) gamintojams ir žinomoms eksportuotojų ir (arba) gamintojų asociacijoms Kinijos Liaudies Respublikoje nusiųs klausimynus. Prireikus taip pat gali būti prašoma, kad informacijos pateiktų Sąjungos pramonė.

                     (12)

                     Bet kuriuo atveju visos suinteresuotosios šalys turėtų nedelsdamos, bet ne vėliau kaip per šio reglamento 3 straipsnio 2 dalyje nustatytą terminą, kreiptis į Komisiją. Šio reglamento 3 straipsnio 2 dalyje nustatytas terminas taikomas visoms suinteresuotosioms šalims.

                     (13)

                     Kinijos Liaudies Respublikos valdžios institucijoms bus pranešta apie tyrimo inicijavimą.

               b)   Informacijos rinkimas ir klausymai

                     (14)

                     Visos suinteresuotosios šalys, įskaitant Sąjungos pramonę, importuotojus ir visas atitinkamas asociacijas, raginamos iki 3 straipsnio 2 dalyje nuodyto termino raštu pareikšti savo nuomonę ir pateikti patvirtinamuosius dokumentus. Be to, Komisija gali išklausyti suinteresuotąsias šalis, jei jos raštu pateikia prašymą ir nurodo svarbias priežastis, dėl kurių jas reikėtų išklausyti.

               c)   Atleidimas nuo reikalavimo registruoti importuojamus produktus arba nuo priemonių

                     (15)

                     Remiantis pagrindinio reglamento 13 straipsnio 4 dalimi importuojamam tiriamajam produktui gali būti netaikomas reikalavimas registruoti arba priemonės, jeigu importas nelaikomas priemonių vengimu.

               F.   REGISTRACIJA

                     (16)

                     Remiantis pagrindinio reglamento 14 straipsnio 5 dalimi, importuojamam tiriamajam produktui taikomas registracijos reikalavimas siekiant užtikrinti, kad nuo tokio importuojamo produkto registracijos dienos galėtų būti taikomi reikiamo dydžio antidempingo muitai, jeigu atlikus tyrimą būtų nustatytas vengimas.

               G.   TERMINAI

                     (17)

                     Tinkamo administravimo tikslais reikėtų nustatyti terminą, iki kurio:

                                 —

                                 suinteresuotosios šalys gali pranešti apie save Komisijai, reikšti raštu savo nuomonę ir teikti klausimyno atsakymus arba kitą informaciją, į kurią reikia atsižvelgti atliekant tyrimą,

                                 —

                                 suinteresuotosios šalys gali raštu pateikti prašymą, kad Komisija jas išklausytų.

                     (18)

                     Atkreipiamas dėmesys į tai, kad pagrindiniame reglamente išdėstytų procesinių teisių įgyvendinimas priklauso nuo to, ar per šio reglamento 3 straipsnyje nustatytą terminą šalys pranešė apie save.

               H.   NEBENDRADARBIAVIMAS

                     (19)

                     Jei suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

                     (20)

                     Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama ir pagal pagrindinio reglamento 18 straipsnį gali būti remiamasi turimais faktais.

                     (21)

                     Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais pagal pagrindinio reglamento 18 straipsnį, rezultatas gali būti mažiau palankus suinteresuotajai šaliai nei bendradarbiavimo atveju.

               I.   TYRIMO TVARKARAŠTIS

                     (22)

                     Laikantis pagrindinio reglamento 13 straipsnio 3 dalies, tyrimas bus baigtas per devynis mėnesius nuo šio reglamento įsigaliojimo dienos.

               J.   ASMENS DUOMENŲ TVARKYMAS

                     (23)

                     Pažymima, kad visi per šį tyrimą surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir laisvo tokių duomenų judėjimo (3).

                     (24)

                     Pranešimą apie duomenų apsaugą, kuriuo visi asmenys informuojami apie asmens duomenų tvarkymą vykdant Komisijos prekybos apsaugos veiklą, galima rasti Prekybos GD svetainėje http://ec.europa.eu/trade/policy/accessing-markets/trade-defence/.

               K.   BYLAS NAGRINĖJANTIS PAREIGŪNAS

                     (25)

                     Suinteresuotosios šalys gali prašyti, kad nagrinėjant bylą dalyvautų prekybos bylas nagrinėjantis pareigūnas. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir visus kitus prašymus, susijusius su suinteresuotųjų šalių ir trečiųjų šalių teisėmis į gynybą, kurie gali būti pateikti tyrimo metu.

                     (26)

                     Bylas nagrinėjantis pareigūnas gali surengti klausymą ir veikti kaip suinteresuotosios (-ųjų) šalies (-ių) ir Komisijos tarnybų tarpininkas, kad būtų visapusiškai užtikrintos suinteresuotųjų šalių teisės į gynybą.

                     (27)

                     Prašymai išklausyti dalyvaujant bylas nagrinėjančiam pareigūnui turėtų būti teikiami raštu, o juose nurodomos prašymo priežastys. Bylas nagrinėjantis pareigūnas išnagrinės prašymo priežastis. Šie klausymai turėtų vykti tik tuo atveju, jei klausimai per tinkamą laiką nebuvo išspręsti su Komisijos tarnybomis.

                     (28)

                     Visi prašymai turi būti pateikti tinkamu laiku, kad nebūtų sutrukdyta sklandžiai vykdyti tyrimus. Todėl suinteresuotosios šalys gali prašyti, kad nagrinėjant bylą dalyvautų bylas nagrinėjantis pareigūnas kuo greičiau po tokio įvykio, dėl kurio toks dalyvavimas yra pagrįstas. Iš esmės 3 straipsnyje nustatytas prašymų išklausyti dalyvaujant Komisijos tarnyboms tvarkaraštis taikomas mutatis mutandis prašymams išklausyti dalyvaujant bylas nagrinėjančiam pareigūnui. Jeigu prašymai išklausyti pateikiami nesilaikant atitinkamų tvarkaraščių, bylas nagrinėjantis pareigūnas taip pat išnagrinės tokių pavėluotai pateiktų prašymų priežastis, iškeltų klausimų pobūdį ir šių klausimų poveikį teisėms į gynybą, tinkamai atsižvelgdamas į poreikį užtikrinti gerą administravimą ir laiku baigti tyrimą.

                     (29)

                     Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos generalinio direktorato svetainėje http://ec.europa.eu/trade/trade-policy-and-you/contacts/hearing-officer/,

               PRIĖMĖ ŠĮ REGLAMENTĄ:

            1 straipsnis
            Pagal Reglamento (ES) 2016/1036 13 straipsnio 3 dalį inicijuojamas tyrimas siekiant nustatyti, ar į Sąjungą importuojant Kinijos Liaudies Respublikos kilmės plokščius valcavimo produktus iš geležies arba iš legiruotojo plieno arba iš nelegiruotojo plieno, karštojo galvanizavimo būdu apvilktus ar padengtus cinku ir (arba) aliuminiu ir (arba) magniu, legiruotus arba nelegiruotus siliciu; chemiškai pasyvintus; kurių paviršius papildomai apdorotas arba neapdorotas, pvz., įriebinant arba impregnuojant; kurių: ne daugiau kaip 0,5 % masės sudaro anglis, ne daugiau kaip 1,1 % masės sudaro aliuminis, ne daugiau kaip 0,12 % masės sudaro niobis, ne daugiau kaip 0,17 % masės sudaro titanas ir ne daugiau kaip 0,15 % masės sudaro vanadis; kurie pateikiami ritiniais, išilgai supjaustytais lakštais ir siauromis juostomos, kurių KN kodai šiuo metu yra ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (TARIC kodai 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093 (tam tikrų rūšių korozijai atsparus plienas), vengiama Komisijos įgyvendinimo reglamentu (ES) 2018/186 nustatytų priemonių.
            Į taikymo sritį nepatenka šie produktai:

                        —

                        iš nerūdijančiojo plieno, silicinio elektrotechninio plieno ir greitapjovio plieno,

                        —

                        po karštojo ar šaltojo valcavimo toliau neapdoroti produktai,

                        —

                        2 konstatuojamoje dalyje apibrėžtas nagrinėjamasis produktas.

            2 straipsnis
            Vadovaudamosi Reglamento (ES) 2016/1036 13 straipsnio 3 dalimi ir 14 straipsnio 5 dalimi muitinės imasi reikiamų veiksmų, kad būtų registruojami šio reglamento 1 straipsnyje nurodyti į Sąjungą importuojami produktai.
            Registracija baigiama po devynių mėnesių nuo šio reglamento įsigaliojimo dienos.
            Komisija reglamentu gali nurodyti muitinėms neberegistruoti į Sąjungą importuojamų produktų, kuriuos pagamino eksportuotojai ir (arba) gamintojai, pateikę prašymą atleisti juos nuo registracijos reikalavimo ir, kaip nustatyta, atitinkantys atleidimo sąlygas.

            3 straipsnis

               1.   Klausimynų kopija pateikiama Prekybos GD svetainėje adresu http://trade.ec.europa.eu/tdi/case_details.cfm?id=2409.

               2.   Jei suinteresuotosios šalys nori, kad tyrimo metu būtų atsižvelgta į jų pastabas, jos privalo pranešti apie save Komisijai, raštu pareikšti savo nuomonę ir pateikti klausimyno atsakymus arba kitą informaciją per 37 dienas nuo šio reglamento įsigaliojimo dienos, jeigu nenurodyta kitaip.

               3.   Per tą patį 37 dienų terminą suinteresuotosios šalys taip pat gali prašyti, kad Komisija jas išklausytų.

               4.   Prekybos apsaugos tyrimams atlikti Komisijai pateikiama informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama: a) Komisijai naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teise į gynybą.

               5.   Visa rašytinė informacija, įskaitant informaciją, kurios prašoma šiame reglamente, klausimyno atsakymus ir suinteresuotųjų šalių laikyti konfidencialiu prašomą susirašinėjimą, ženklinama „riboto naudojimo“ grifu (4).

               6.   Suinteresuotosios šalys, teikiančios „riboto naudojimo“ informaciją, pagal Reglamento (ES) 2016/1036 19 straipsnio 2 dalį privalo kartu pateikti nekonfidencialią tokios informacijos santrauką, paženklintą grifu „suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę. Jei konfidencialią informaciją teikianti suinteresuotoji šalis nepateikia reikiamos formos ir kokybės nekonfidencialios tokios informacijos santraukos, į tokią informaciją gali būti neatsižvelgta.

               7.   Visą informaciją ir prašymus, įskaitant nuskenuotus įgaliojimus ir sertifikatus, suinteresuotosios šalys raginamos teikti per TRON.tdi (https://tron.trade.ec.europa.eu/tron/TDI), o ilgus atsakymus, įrašytus į vienkartinio rašymo kompaktinį diską (CD-R) arba universalųjį diską (DVD), įteikti asmeniškai arba siųsti registruotu paštu.
               Kad galėtų naudotis TRON.tdi, suinteresuotosios šalys turi turėti „ES Login“ paskyrą. Išsamios instrukcijos, kaip registruotis ir naudoti TRON.tdi, pateikiamos adresu https://webgate.ec.europa.eu/tron/resources/documents/gettingStarted.pdf.
               Naudodamos TRON.tdi arba e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf.
               Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo e. paštu principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.
               Komisijos adresas susirašinėjimui:

                           European Commission

                           Directorate-General for Trade

                           Directorate H

                           Office: CHAR 04/039

                           1049 Brussels

                           BELGIUM

                           TRON.tdi adresas: https://tron.trade.ec.europa.eu/tron/TDI

                     E. paštas: TRADE-R705-CORROSION-RESISTANT-STEELS@ec.europa.eu

            4 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 25 d.

                  Komisijos vardu

                  Pirmininkas

               Jean-Claude JUNCKER

            (1)  OL L 176, 2016 6 30, p. 21.

            (2)  2018 m. vasario 7 d. Komisijos įgyvendinimo reglamentas (ES) 2018/186, kuriuo tam tikrų rūšių importuojamam Kinijos Liaudies Respublikos kilmės korozijai atspariam plienui nustatomas galutinis antidempingo muitas ir jam nustatyto laikinojo muito galutinis surinkimas (OL L 34, 2018 2 8, p. 16).

            (3)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

            (4)  „Riboto naudojimo“ dokumentas yra konfidencialus dokumentas pagal pagrindinio reglamento 19 straipsnį ir PPO susitarimo dėl GATT 1994 VI straipsnio įgyvendinimo (Antidempingo susitarimo) 6 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.


title: Komisijos įgyvendinimo reglamentas (ES) 2020/107 2020 m. sausio 23 d. dėl leidimo naudoti ponso 4R kaip šunų, kačių ir dekoratyvinių žuvų pašarų priedą (Tekstas svarbus EEE)

text:
24.1.2020

                  LT

                  Europos Sąjungos oficialusis leidinys

                  L 19/18

         KOMISIJOS ĮGYVENDINIMO REGLAMENTAS (ES) 2020/107
         2020 m. sausio 23 d.
         dėl leidimo naudoti ponso 4R kaip šunų, kačių ir dekoratyvinių žuvų pašarų priedą
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:

                     (1)

                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. Reglamento (EB) Nr. 1831/2003 10 straipsnio 2 dalyje nustatyta, kad reikia iš naujo įvertinti priedus, kuriuos leidžiama naudoti remiantis Tarybos direktyva 70/524/EEB (2);

                     (2)

                     pagal Direktyvą 70/524/EEB buvo suteiktas neterminuotas leidimas naudoti ponso 4R kaip dekoratyvinių žuvų pašarų priedą, priklausantį kategorijai „dažikliai, įskaitant pigmentus“ ir antraštei „kiti dažikliai“. Taip pat buvo suteiktas neterminuotas leidimas naudoti jį kaip šunų ir kačių pašarų priedą, priklausantį kategorijai „dažikliai, įskaitant pigmentus“ ir antraštei „dažikliai, kuriuos leista naudoti maisto produktams dažyti pagal Bendrijos taisykles“. Vėliau, vadovaujantis Reglamento (EB) Nr. 1831/2003 10 straipsnio 1 dalies b punktu, šis priedas įtrauktas į pašarų priedų registrą kaip esamas produktas;

                     (3)

                     pagal Reglamento (EB) Nr. 1831/2003 10 straipsnio 2 dalį kartu su to reglamento 7 straipsniu buvo pateiktas prašymas iš naujo įvertinti ponso 4R kaip dekoratyvinių žuvų, šunų ir kačių pašarų priedą. Pareiškėjas paprašė tą priedą priskirti prie priedų kategorijos „jusliniai priedai“ ir funkcinės grupės „dažikliai“. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

                     (4)

                     Europos maisto saugos tarnyba (toliau – Tarnyba) 2018 m. kovo 6 d. nuomonėje (3) padarė išvadą, kad siūlomomis naudojimo sąlygomis ponso 4R nedaro nepageidaujamo poveikio gyvūnų sveikatai. Ji taip pat padarė išvadą, kad priedo poveikis jo įkvėpus laikomas pavojingu priedo naudotojui ir kad nebuvo galima padaryti išvados dėl to, ar priedas gali dirginti odą arba akis ir jautrinti odą. Todėl Komisija mano, kad reikėtų imtis tinkamų apsaugos priemonių, kad būtų išvengta nepageidaujamo poveikio žmonių, ypač priedo naudotojų, sveikatai. Pagal Komisijos reglamentą (EB) Nr. 429/2008 (4) rizikos aplinkai vertinimo I etape nustatyta, kad nesant didelio poveikio aplinkai tikimybės nereikia papildomai įvertinti ponso 4R, kaip nemaistiniams gyvūnams skirto priedo, nes Tarnyba minėtoje nuomonėje nepateikė jokių moksliškai pagrįstų susirūpinimą keliančių įrodymų. Tarnyba taip pat nurodė, kad gali neprireikti įrodyti šio priedo, kurį leidžiama naudoti ir maisto produktuose, veiksmingumo, jei jo funkcija pašaruose yra ta pati kaip ir maisto produktuose. Tačiau Tarnyba, atsižvelgdama į didelę pašarų įvairovę, paprašė pateikti papildomų įrodymų. Pareiškėjas įrodė veiksmingumą tipinėje 50 mg/kg pašaro matricoje, tačiau taip pat nurodė, kad kitose matricose (gyvūnų augintinių ėdalo spalva gali būti nuo beveik baltos iki tamsiai rudos spalvos), ypač blyškiose, gali būti naudojama mažesnė koncentracija (pareiškėjas su dokumentų rinkiniu pateikė įrodymų, kai buvo naudojama mažesnė koncentracija). Kadangi Tarnybos rekomenduojama didžiausia leidžiamoji šio priedo koncentracija yra panaši į koncentraciją, leidžiamą naudoti skirtingų rūšių maisto produktuose, Komisija nusprendė, kad yra pakankamai šios medžiagos veiksmingumo įrodymų. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, ji patvirtino pašarų priedo pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;

                     (5)

                     atlikus ponso 4R vertinimą nustatyta, kad Reglamento (EB) Nr. 1831/2003 5 straipsnyje nustatytos leidimo išdavimo sąlygos įvykdytos. Taigi, kaip nurodyta šio reglamento priede, turėtų būti išduotas leidimas naudoti minėtą priedą;

                     (6)

                     kadangi saugos sumetimais nebūtina neatidėliotinai taikyti nagrinėjamosios medžiagos leidimo sąlygų pakeitimų, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;

                     (7)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Leidimas
            Priede nurodytą medžiagą, priklausančią priedų kategorijai „jusliniai priedai“ ir funkcinei grupei „dažikliai“, leidžiama naudoti kaip priedą gyvūnų mityboje šio reglamento priede nustatytomis sąlygomis.

            2 straipsnis
            Pereinamojo laikotarpio priemonės

               1.   Priede nurodytą medžiagą ir premiksus, kurių sudėtyje yra šios medžiagos, kurie buvo pagaminti ir paženklinti iki 2020 m. rugpjūčio 13 d. laikantis taisyklių, taikytų iki 2020 m. vasario 13 d., galima toliau teikti rinkai ir naudoti, kol pasibaigs turimos atsargos.

               2.   Pašarines žaliavas ir kombinuotuosius pašarus, kurių sudėtyje yra priede nurodytos medžiagos, kurie buvo pagaminti ir paženklinti iki 2022 m. vasario 13 d. laikantis taisyklių, taikytų iki 2020 m. vasario 13 d., galima toliau teikti rinkai ir naudoti, kol pasibaigs turimos atsargos.

            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 23 d.

                  Komisijos vardu

                  Pirmininkė

               Ursula VON DER LEYEN

            (1)  OL L 268, 2003 10 18, p. 29.

            (2)  1970 m. lapkričio 23 d. Tarybos direktyva 70/524/EEB dėl pašarų priedų (OL L 270, 1970 12 14, p. 1).

            (3)  EFSA Journal 2018; 16(3):5222.

            (4)  2008 m. balandžio 25 d. Komisijos reglamentas (EB) Nr. 429/2008 dėl išsamių Europos Parlamento ir Tarybos reglamento (EB) Nr. 1831/2003 įgyvendinimo taisyklių, susijusių su prašymų išduoti leidimą pašarų priedams rengimu ir teikimu bei pašarų priedų vertinimu ir leidimų išdavimu (OL L 133, 2008 5 22, p. 1).

            PRIEDAS

                        Priedo identifikavimo numeris

                        Priedas

                        Sudėtis, cheminė formulė, aprašymas, analizės metodas

                        Gyvūno rūšis arba kategorija

                        Didžiausias amžius

                        Mažiausias kiekies

                        Didžiausias kiekies

                        Kitos nuostatos

                        Leidimo galiojimo terminas

                        Veikliosios medžiagos kiekis mg/kg visaverčio pašaro, kurio drėgnis yra 12 %

                           Kategorija: jusliniai priedai. Funkcinė grupė: dažikliai. i) medžiagos, kurios pašarams suteikia spalvą ar ją atkuria

                        2a124

                        Ponso 4R

                           Priedo sudėtis

                        Ponso 4R aprašytas kaip medžiaga, kurios pagrindinė sudedamoji dalis yra natrio druska.
                        Kieto pavidalo (milteliai arba granulės)

                        Katės

                        -

                        -

                        31

                                    1.

                                    Priedo ir premiksų naudojimo taisyklėse nurodyti laikymo sąlygas ir stabilumą termiškai apdorojant.

                                    2.

                                    Priedo ir premiksų naudotojams pašarų ūkio subjektai nustato darbo procedūras ir organizacines priemones, kad būtų išvengta galimos su jų naudojimu susijusios rizikos. Jei šios rizikos šiomis procedūromis ir priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones, įskaitant akių, odos, burnos ir kvėpavimo takų apsaugos priemones.

                        2030 m. vasario 13 d.

                           Veikliosios medžiagos, kaip natrio druskos, apibūdinimas

                        Ponso 4R iš esmės sudaro trinatrio 2-hidroksi-1-(4-sulfonato 1-naftilazo)naftalen-6,8-disulfonatas ir papildomi dažikliai, taip pat pagrindiniai nedažantys komponentai – natrio chloridas ir (arba) natrio sulfatas.
                        Taip pat leidžiama naudoti kalcio ir kalio druskas.
                        Cheminė formulė: C20H11N2O10S3Na3

                        Kieto pavidalo (milteliai arba granulės), pagaminta cheminės sintezės būdu.
                        CAS Nr. 2611-82-7
                        Grynumo kriterijai:

                                    —

                                    bendras dažiklių kiekis ≥ 80 %, skaičiuojant kaip natrio druską (analizės duomenys);

                                    —

                                    pagalbiniai dažikliai ≤ 1 %;

                                    —

                                    organiniai junginiai, išskyrus dažiklius, ≤ 0,5 %;

                                    —

                                    nesulfoninti pirminiai aromatiniai aminai (skaičiuojant kaip aniliną) ≤ 0,01 %.

                           Analizės metodas
                            (1)

                        Ponso 4R sudarančių dažančiųjų medžiagų bendro kiekio kiekybinis nustatymas pašarų priede:
                        spektrofotometrija esant 505 nm bangos ilgiui ir titravimas titano chloridu, kaip aprašyta Komisijos reglamente (ES) Nr. 231/2012, kuriame nurodytas FAO JECFA kombinuotasis maisto priedų specifikacijų rinkinys (Analizės metodai, 4 tomas), ir monografijoje Nr. 11 (2011 m.) „Ponceau 4R“.
                        Ponso 4R kiekybinis nustatymas pašaruose:
                        efektyvioji skysčių chromatografija kartu su dvigubąja masių spektrometrija (LC-MS/MS)

                        Šunys

                        -

                        -

                        37

                           Kategorija: jusliniai priedai. Funkcinė grupė: dažikliai. iii) medžiagos, kurios palankiai veikia dekoratyvinių žuvų ar paukščių spalvą

                        2a124

                        Ponso 4R

                           Priedo sudėtis

                        Ponso 4R aprašytas kaip medžiaga, kurios pagrindinė sudedamoji dalis yra natrio druska.
                        Kieto pavidalo (milteliai arba granulės)

                        Dekoratyvinės žuvys

                        -

                        -

                        137

                                    1.

                                    Priedo ir premiksų naudojimo taisyklėse nurodyti laikymo sąlygas ir stabilumą termiškai apdorojant.

                                    2.

                                    Priedo ir premiksų naudotojams pašarų ūkio subjektai nustato darbo procedūras ir organizacines priemones, kad būtų išvengta galimos su jų naudojimu susijusios rizikos. Jei šios rizikos šiomis procedūromis ir priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones, įskaitant akių, odos, burnos ir kvėpavimo takų apsaugos priemones.

                        2030 m. vasario 13 d.

                           Veikliosios medžiagos, kaip natrio druskos, apibūdinimas

                        Ponso 4R iš esmės sudaro trinatrio 2-hidroksi-1-(4-sulfonato 1-naftilazo)naftalen-6,8-disulfonatas ir papildomi dažikliai, taip pat pagrindiniai nedažantys komponentai – natrio chloridas ir (arba) natrio sulfatas.
                        Taip pat leidžiama naudoti kalcio ir kalio druskas.
                        Cheminė formulė: C20H11N2O10S3Na3

                        Kieto pavidalo (milteliai arba granulės), pagaminta cheminės sintezės būdu.
                        CAS Nr. 2611-82-7
                        Grynumo kriterijai:

                                    —

                                    bendras dažiklių kiekis ≥ 80 %, skaičiuojant kaip natrio druską (analizės duomenys);

                                    —

                                    pagalbiniai dažikliai ≤ 1 %;

                                    —

                                    organiniai junginiai, išskyrus dažiklius, ≤ 0,5 %;

                                    —

                                    nesulfoninti pirminiai aromatiniai aminai (skaičiuojant kaip aniliną) ≤ 0,01 %.

                           Analizės metodas
                            (1)

                        Ponso 4R sudarančių dažančiųjų medžiagų bendro kiekio kiekybinis nustatymas pašarų priede:
                        spektrofotometrija esant 505 nm bangos ilgiui ir titravimas titano chloridu, kaip aprašyta Komisijos reglamente (ES) Nr. 231/2012, kuriame nurodytas FAO JECFA kombinuotasis maisto priedų specifikacijų rinkinys (Analizės metodai, 4 tomas), ir monografijoje Nr. 11 (2011 m.) „Ponceau 4R“.
                        Ponso 4R kiekybinis nustatymas pašaruose:
                        efektyvioji skysčių chromatografija kartu su dvigubąja masių spektrometrija (LC-MS/MS)

               (1)  Išsamų analizės metodų aprašymą galima rasti etaloninės laboratorijos svetainėje https://ec.europa.eu/jrc/en/eurl/feed-additives/evaluation-reports.


title: Komisijos Įgyvendinimo Reglamentas (ES) 2020/104 2020 m. sausio 23 d. kuriuo nustatomas reikalavimas registruoti tam tikrus importuojamus Kinijos Liaudies Respublikos, Taivano ir Indonezijos kilmės karštai valcuotus nerūdijančiojo plieno lakštus ir ritinius

text:
24.1.2020

                  LT

                  Europos Sąjungos oficialusis leidinys

                  L 19/5

         KOMISIJOS ĮGYVENDINIMO REGLAMENTAS (ES) 2020/104
         2020 m. sausio 23 d.
         kuriuo nustatomas reikalavimas registruoti tam tikrus importuojamus Kinijos Liaudies Respublikos, Taivano ir Indonezijos kilmės karštai valcuotus nerūdijančiojo plieno lakštus ir ritinius
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 14 straipsnio 5 dalį,
         informavusi valstybes nares,
         kadangi:

                     (1)

                     Europos Komisija (toliau – Komisija), gavusi skundą, kurį keturių Sąjungos gamintojų, kurie pagamina visus tam tikrus karštai valcuotus nerūdijančiojo plieno lakštus ir ritinius Sąjungoje, vardu 2019 m. birželio 28 d. pateikė Europos plieno asociacija „Eurofer“ (toliau – skundo pateikėjas), 2019 m. rugpjūčio 12 d. pranešimu Europos Sąjungos oficialiajame leidinyje (2) (toliau – pranešimas apie inicijavimą) paskelbė inicijuojanti antidempingo tyrimą (toliau – tyrimas) dėl į Sąjungą importuojamų tam tikrų Kinijos Liaudies Respublikos (toliau – KLR), Taivano ir Indonezijos kilmės karštai valcuotų nerūdijančiojo plieno lakštų ir ritinių.

                     (2)

                     2019 m. spalio 10 d. Komisija paskelbė inicijuojanti antisubsidijų tyrimą dėl į Sąjungą importuojamo to paties KLR ir Indonezijos kilmės produkto (3) (toliau – lygiagretus antisubsidijų tyrimas) pagal 2016 m. birželio 8 d. Europos Parlamento ir Tarybos reglamento (ES) 2016/1037 dėl apsaugos nuo subsidijuoto importo iš Europos Sąjungos narėmis nesančių valstybių (4) (toliau – pagrindinis antisubsidijų reglamentas) 10 straipsnį.

               1.   NAGRINĖJAMASIS PRODUKTAS IR PANAŠUS PRODUKTAS

                     (3)

                     Registruotinas produktas (toliau – nagrinėjamasis produktas) – plokšti valcavimo produktai iš nerūdijančiojo plieno, suvynioti arba nesuvynioti į ritinius (įskaitant išilgai supjaustytus ir siaurų juostų produktus), po karštojo valcavimo toliau neapdoroti, išskyrus produktus, nesuvyniotus į ritinius, kurių plotis ne mažesnis kaip 600 mm, o storis didesnis kaip 10 mm. Šių produktų SS kodai šiuo metu yra 7219 11, 7219 12, 7219 13, 7219 14, 7219 22, 7219 23, 7219 24, 7220 11 ir 7220 12. Šie SS kodai pateikiami tik kaip informacija.

               2.   PRAŠYMAS

                     (4)

                     Skundo pateikėjas jau į skundą įtraukė prašymą registruoti importą. 2019 m. spalio 31 d. skundo pateikėjas pagal pagrindinio reglamento 14 straipsnio 5 dalį pateikė atskirą prašymą registruoti importuojamus produktus, kurie nagrinėjami šiame tyrime. Skundo pateikėjas prašė nustatyti reikalavimą registruoti importuojamą nagrinėjamąjį produktą, kad vėliau jam priemones būtų galima taikyti nuo minėtos registracijos dienos. Papildoma informacija šiam prašymui paremti pateikta 2019 m. lapkričio 22 d. ir gruodžio 10 d.

                     (5)

                     2019 m. lapkričio 14 d. antidempingo tyrime bendradarbiaujantis nagrinėjamojo produkto naudotojas „Marcegaglia Specialties“ (toliau – „Marcegaglia“) pateikė pastabų dėl skundo pateikėjo prašymo registruoti importą.

               3.   REGISTRACIJOS PAGRINDAS

                     (6)

                     Pagal pagrindinio reglamento 14 straipsnio 5 dalį Komisija gali nurodyti muitinėms imtis reikiamų veiksmų registruoti importą, kad vėliau tokiam importui būtų galima taikyti priemones nuo minėtos registracijos dienos. Reikalavimas registruoti importą gali būti nustatomas, kai Sąjungos pramonė pateikia prašymą, kuriame yra pakankamai įrodymų tokiems veiksmams pagrįsti.

                     (7)

                     Skundo pateikėjo teigimu, registracija yra pagrįsta, nes KLR, Taivano ir Indonezijos kilmės nagrinėjamasis produktas yra importuojamas dempingo kaina. Jis tvirtino, kad Sąjungos pramonei didelę žalą daro importo mažomis kainomis augimas, dėl kurio sumažės galimų galutinių muitų taisomasis poveikis, nes sudaromos galimybės kaupti atsargas.

                     (8)

                     Komisija išnagrinėjo prašymą atsižvelgdama į pagrindinio reglamento 10 straipsnio 4 dalį. Komisija tikrino, ar importuotojai žinojo arba turėjo žinoti apie dempingą, t. y. įtariamo arba nustatyto dempingo ir žalos mastą. Ji taip pat nagrinėjo, ar toliau žymiai augo importas, dėl kurio, atsižvelgiant į importo laiką ir apimtį bei kitas aplinkybes, gali gerokai sumažėti taikytino galutinio antidempingo muito taisomasis poveikis.

               3.1.   Importuotojų informuotumas apie dempingą, jo mastą ir įtariamą žalą

                     (9)

                     2019 m. rugpjūčio 12 d. paskelbtame pranešime apie šio tyrimo inicijavimą pabrėžta, kad apskaičiuoti dempingo skirtumai yra reikšmingi visoms šalims. Apskritai atsižvelgiant į įtariamo dempingo skirtumų dydį (15,1–54,3 %) skunde pateiktais įrodymais šiuo etapu pakankamai pagrindžiamas faktas, kad eksportuojantys gamintojai vykdo dempingą.

                     (10)

                     Skundo pateikėjas taip pat pateikė pakankamai įrodymų dėl įtariamos žalos Sąjungos pramonei, įskaitant rinkos dalies sumažėjimą ir neigiamą kitų Sąjungos pramonės pagrindinių veiklos rodiklių raidą.

                     (11)

                     Pranešimą apie inicijavimą paskelbus Europos Sąjungos oficialiajame leidinyje jis tapo viešai prieinamas visiems importuotojams. Be to, importuotojai, kaip tyrimo suinteresuotosios šalys, gali susipažinti su nekonfidencialia skundo versija ir nekonfidencialia byla. Todėl Komisija mano, kad dėl to importuotojai, kurie yra patyrę profesionalai, jau žinojo arba turėjo žinoti apie įtariamą dempingą, jo mastą ir įtariamą žalą (5).

                     (12)

                     Taigi Komisija padarė išvadą, kad tenkinamas pirmasis registracijos kriterijus.

               3.2.   Tolesnis žymus importo augimas

                     (13)

                     Komisija šį kriterijų analizavo remdamasi „Surveillance 2“ duomenų bazės statistiniais duomenimis, pagal apie nagrinėjamąjį produktą surinktą informaciją. Analizuojant importo apimtį pagal prašymą registruoti importą, turėti visi statistiniai duomenys iki 2019 m. lapkričio mėn. imtinai. Komisija manė, kad turėtų būti nagrinėjama importo nuo 2019 m. rugpjūčio mėn. (tyrimo inicijavimo mėnuo) iki paskutinio laikotarpio, t. y. 2019 m. lapkričio mėn., apimtis ir kad ji turėtų būti lyginama su importo apimtimi tiriamuoju laikotarpiu. Manyta, kad netikslinga lyginti importo laikotarpiu nuo 2019 m. rugpjūčio iki lapkričio mėn. apimties su importo tais pačiais mėnesiais ankstesniais metais apimtimi, nes byloje neturėta duomenų, kad tam tikrų karštai valcuotų nerūdijančiojo plieno lakštų ir ritinių importui poveikio turėtų sezoniniai svyravimai. Importo iš nagrinėjamųjų šalių raida:

                        Importo iš nagrinėjamųjų šalių apimtis (tonomis)

                                 Kilmės šalis

                                 Tiriamasis laikotarpis (TL)

                                 Mėnesio vidurkis

                                 Po tyrimo inicijavimo (*1)

                                 Mėnesio vidurkis

                                 Δ
                                 TL – po tyrimo inicijavimo (*1)

                                    KLR

                                 220 705

                                 18 392

                                 110 568

                                 27 642

                                 + 50 %

                                    Indonezija

                                 107 107

                                 8 926

                                 9 011

                                 2 253

                                 – 75 %

                                    Taivanas

                                 36 542

                                 3 045

                                 13 932

                                 3 483

                                 + 14 %

                                    Nagrinėjamosios šalys

                                 364 354

                                 30 363

                                 133 511

                                 33 378

                                 + 10 %

                     (14)

                     Remdamasi šiais statistiniais duomenimis Komisija nustatė, kad vidutinė tam tikrų karštai valcuotų nerūdijančiojo plieno lakštų ir ritinių importo iš nagrinėjamųjų šalių į Sąjungą mėnesio apimtis laikotarpiu nuo 2019 m. rugsėjo mėn. iki 2019 m. lapkričio mėn., t. y. po tyrimo inicijavimo, buvo 10 % didesnė nei vidutinė importo į Sąjungą mėnesio apimtis tiriamuoju laikotarpiu.

                     (15)

                     Atliekant tyrimus, susijusius su daugiau nei viena nagrinėjamąja šalimi, tai, ar atliekant pirmesnėse konstatuojamosiose dalyse nurodytą analizę importas iš šių šalių bus vertinamas bendrai, priklausys nuo to, ar atlikdama pagrindinį tyrimą Komisija nusprendė vertinti šį importą bendrai. Komisija taip pat pažymėjo, kad Bendrasis Teismas sprendime Stemcor byloje nustatė, kad „tolesnis žymus importo augimas“, kaip apibrėžta pagrindinio reglamento 10 straipsnio 4 dalies d punkte, turi būti vertinamas bendrai, kad būtų galima nustatyti, ar dėl viso importo labai sumažėtų galutinių muitų taisomasis poveikis ir taip Sąjungos pramonei būtų padaryta papildomos žalos, neatsižvelgiant į atitinkamų importuotojų individualią ir subjektyvią situaciją (6). Kaip parodyta lentelėje, nėra abejonės, kad bendrai vertinamas importas iš nagrinėjamųjų šalių toliau žymiai augo.

                     (16)

                     „Marcegaglia“ teigė, kad su skundo pateikėjo pateikta informacija nebuvo pateikta tolesnio žymaus importo augimo įrodymų ir toks augimas buvo mažai tikėtinas, nes tam tikriems plieno produktams (7), kurie, be kita ko, apima nagrinėjamąjį produktą, taikomos apsaugos tarifinės kvotos (toliau – kvotos) kiekvienai nagrinėjamajai šaliai yra gerokai mažesnės už per tiriamąjį laikotarpį nustatytą eksporto apimtį. Viršijus kvotas visiems importuojamiems produktams bus taikomas 25 % apsaugos muitas. Todėl, „Marcegaglia“ teigimu, nagrinėjamojo produkto importas veikiausiai sumažės iki kvotomis nustatyto lygio, kuris yra 25 % mažesnis už tiriamuoju laikotarpiu nustatytą importo apimtį. „Marcegaglia“ pridūrė, kad nors 2019 m. liepos ir rugpjūčio mėn. arba apskritai bet kuriuo konkrečiu mėnesiu importo apimtis (galėjo) viršyti šiuos mėnesio vidurkius, tuo neturėtų būti pateisinama išvada, kad importas veikiausiai didės.

                     (17)

                     Komisija primena, kad aptariamos kvotos yra tarifinės kvotos, kurias taikant nėra draudžiamas joks kvotomis nustatytą ribą viršijantis importas, tačiau jam taikoma papildoma 25 % ad valorem muito norma. Tai reiškia, kad importuotojams leidžiama importuoti kiekį, gerokai viršijantį taikomas ribas, jei sumokamas apsaugos muitas. Bet kuriuo atveju nagrinėjamajam produktui taikomos tarifinės kvotos yra susijusios su tuo, kad reikia išvengti didelės žalos Sąjungos pramonei. Dėl tokio paties importo padidėjimo po šio tyrimo inicijavimo gali prireikti rinkti galutinius muitus atgaline data, jei bus nustatyta materialinė žala ir reikės veiksmingos taisomosios priemonės. Be to, atsižvelgiant į skundo pateikėjo apskaičiuotus dempingo ir žalos skirtumus (žr. (30) konstatuojamąją dalį), 25 % apsaugos muito gali nepakakti, kad būtų kompensuotas visas dempingo ir žalos mastas. Todėl tikėtina, kad 25 % muitas importuotojų neatgrasys importuoti papildomą produkto kiekį.

                     (18)

                     Atsakydama į „Marcegaglia“ pastabas Komisija taip pat primena, kad šis reglamentas yra susijęs su importo registracija ir juo nedaromas poveikis sprendimui, ar bus renkami antidempingo muitai, – toks sprendimas priimamas tik galutinių priemonių nustatymo etapu.

                     (19)

                     Todėl, atsižvelgdama į tolesnį žymų importo iš nagrinėjamųjų šalių augimą, Komisija padarė išvadą, kad tenkinamas antrasis registracijos kriterijus.

               3.3.   Taisomojo muito poveikio mažinimas

                     (20)

                     Komisija šiuo etapu turi pakankamai įrodymų, kad toliau augant importui mažėjančiomis kainomis jau padaryta papildomos žalos.

                     (21)

                     Kaip nustatyta (14) ir (15) konstatuojamosiose dalyse, yra pakankamai įrodymų, kad nagrinėjamojo produkto importas žymiai išaugo.

                     (22)

                     Be to, byloje nėra įrodymų, kad po tyrimo inicijavimo būtų padidėjusios importo kainos. Priešingai, remiantis viešai prieinama „Surveillance 2“ duomenų baze, iš nagrinėjamųjų šalių importuoto nagrinėjamojo produkto vidutinė vieneto vertė laikotarpiu nuo 2019 m. rugpjūčio iki lapkričio mėn. buvo 1 % mažesnė, palyginti su tiriamuoju laikotarpiu.

                     (23)

                     Be to, prašyme registruoti importą skundo pateikėjas pabrėžė, kad, kaip nurodyta skunde, Sąjungos pramonės padėtis sparčiai blogėjo ne tik 2018 m. antrąjį pusmetį, bet ir 2019 m. pirmąjį pusmetį, kartu toliau mažėjo gamybos apimtis ir didėjo priverstinis kainų mažinimas dėl importo. Prašyme jis taip pat pateikė įrodymų, kad nuo to laiko padėtis dar pablogėjo, be kita ko, atkreipdamas dėmesį į keturis svarbius nuo 2019 m. liepos mėn. įvairių Sąjungos gamintojų paskelbtus pranešimus apie įvairių rūšių restruktūrizavimą, turintį įtakos šimtų jų darbuotojų darbo vietoms.

                     (24)

                     Tuo remiantis, dėl tolesnio žymaus importo augimo laiko, kaip paaiškinta (14) ir (15) konstatuojamosiose dalyse, jau labai mažėja bet kokio galutinio muito taisomasis poveikis, nebent toks muitas būtų taikomas atgaline data.

                     (25)

                     Todėl Komisija padarė išvadą, kad su dempingu susijusioje prašymo dalyje trečiasis registracijos kriterijus taip pat yra tenkinamas.

               4.   PROCEDŪRA

                     (26)

                     Todėl Komisija padarė išvadą, kad yra pakankamai įrodymų, pagrindžiančių nagrinėjamojo produkto importo registraciją pagal pagrindinio reglamento 14 straipsnio 5 dalį.

                     (27)

                     Visos suinteresuotosios šalys raginamos raštu pareikšti savo nuomonę ir pateikti patvirtinamuosius dokumentus. Be to, Komisija gali išklausyti suinteresuotąsias šalis, jei jos raštu pateikia prašymą ir nurodo svarbias priežastis, dėl kurių jas reikėtų išklausyti.

               5.   REGISTRACIJA

                     (28)

                     Remiantis pagrindinio reglamento 14 straipsnio 5 dalimi, turėtų būti nustatytas reikalavimas registruoti importuojamą nagrinėjamąjį produktą siekiant užtikrinti, kad, jeigu atlikus tyrimą būtų nustatyta faktų, dėl kurių būtų nustatyti antidempingo ir (arba) kompensaciniai muitai, juos, jeigu tenkinamos būtinos sąlygos, registruotam importuojamam produktui pagal taikytinas teisės nuostatas būtų galima taikyti atgaline data.

                     (29)

                     Visi būsimi mokėtini muitai priklausys nuo tyrimo išvadų. Šiuo etapu neįmanoma nustatyti galimų mokėtinų muitų sumos.

                     (30)

                     Dėl importo iš KLR, skunde, kuriuo prašoma inicijuoti antidempingo tyrimą, pateikiami skaičiavimai, kad vidutinis nagrinėjamojo produkto dempingo skirtumas siekia 54,3 %, o vidutinis priverstinio pardavimo mažesnėmis kainomis skirtumas –29,1 %. Galimų būsimų mokėtinų muitų sumą būtų galima nustatyti pagal mažesnį iš minėtų lygių, t. y. 29,1 % nagrinėjamojo produkto CIF importo vertės. Tačiau, jei Komisija nustatytų, kad įvykdytos pagrindinio reglamento 7 straipsnio 2a ir 2b dalių sąlygos, t. y. būtų galima laikyti, kad Sąjungos pramonei padarytą žalą rodo būtent dempingo skirtumas, pagal pagrindinio reglamento 9 straipsnio 4 dalį būtų galima nustatyti 54,3 % dempingo skirtumo dydžio galimų būsimų mokėtinų muitų sumą. Dėl importo iš Indonezijos, skunde, kuriuo prašoma inicijuoti antidempingo tyrimą, pateikiami skaičiavimai, kad vidutinis nagrinėjamojo produkto dempingo skirtumas siekia 32,2 %, o vidutinis priverstinio pardavimo mažesnėmis kainomis skirtumas –39,8 %. Galimų būsimų mokėtinų muitų suma nustatyta pagal mažesnį iš minėtų lygių, t. y. 32,2 % nagrinėjamojo produkto CIF importo vertės. Jei Komisija nustatytų, kad įvykdytos pagrindinio reglamento 7 straipsnio 2a ir 2b dalių sąlygos, t. y. būtų galima laikyti, kad Sąjungos pramonei padarytą žalą rodo būtent dempingo skirtumas, būtų galima nustatyti dempingo skirtumo dydžio galimų būsimų mokėtinų muitų sumą. Dėl importo iš Taivano, skunde, kuriuo prašoma inicijuoti antidempingo tyrimą, pateikiami skaičiavimai, kad vidutinis nagrinėjamojo produkto dempingo skirtumas siekia 15,1 %, o vidutinis priverstinio pardavimo mažesnėmis kainomis skirtumas –20,7 %. Galimų būsimų mokėtinų muitų suma nustatyta pagal mažesnį iš minėtų lygių, t. y. 15,1 % nagrinėjamojo produkto CIF importo vertės.

               6.   ASMENS DUOMENŲ TVARKYMAS

                     (31)

                     Visi su šia registracija susiję surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 (8),

               PRIĖMĖ ŠĮ REGLAMENTĄ:

            1 straipsnis
            Pagal Reglamento (ES) 2016/1036 14 straipsnio 5 dalį muitinėms nurodoma imtis reikiamų veiksmų siekiant registruoti į Sąjungą importuojamus Kinijos Liaudies Respublikos, Taivano ir Indonezijos kilmės plokščius valcavimo produktus iš nerūdijančiojo plieno, suvyniotus arba nesuvyniotus į ritinius (įskaitant išilgai supjaustytus ir siaurų juostų produktus), po karštojo valcavimo toliau neapdorotus, išskyrus produktus, nesuvyniotus į ritinius, kurių plotis ne mažesnis kaip 600 mm, o storis didesnis kaip 10 mm, kurių SS kodai šiuo metu yra 7219 11, 7219 12, 7219 13, 7219 14, 7219 22, 7219 23, 7219 24, 7220 11 ir 7220 12.
            Registracija baigiama po devynių mėnesių nuo šio reglamento įsigaliojimo dienos.
            Visos suinteresuotosios šalys raginamos raštu pareikšti savo nuomonę, pateikti patvirtinamuosius dokumentus arba pateikti prašymą jas išklausyti per 21 dieną po šio reglamento paskelbimo.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis privalomas visas ir tiesiogiai taikomas visose valstybėse narėse.

            Priimta Briuselyje 2020 m. sausio 23 d.

                  Komisijos vardu

                  Pirmininkė

               Ursula VON DER LEYEN

            (1)  OL L 176, 2016 6 30, p. 21.

            (2)  Pranešimas apie antidempingo tyrimo dėl tam tikrų importuojamų Kinijos Liaudies Respublikos, Taivano ir Indonezijos kilmės karštai valcuotų nerūdijančiojo plieno lakštų ir ritinių inicijavimą (2019/C 269 I/01) (OL C 269 I, 2019 8 12, p. 1).

            (3)  Pranešimas apie antisubsidijų tyrimo dėl tam tikrų importuojamų Kinijos Liaudies Respublikos ir Indonezijos kilmės karštai valcuotų nerūdijančiojo plieno lakštų ir ritinių inicijavimą (2019/C 342/09), (OL C 342, 2019 10 10, p. 18).

            (4)  OL L 176, 2016 6 30, p. 55.

            (5)  Žr. 2019 m. gegužės 8 d. Bendrojo Teismo (antroji kolegija) sprendimo byloje T-749/16, Stemcor prieš Europos Komisiją 56 punktą.

            (*1)  2019 m. rugpjūčio mėn. – 2019 m. lapkričio mėn.
         Šaltinis: „Surveillance 2“ duomenų bazė.

            (6)  2019 m. gegužės 8 d. Bendrojo Teismo (antroji kolegija) sprendimo byloje T-749/16, Stemcor prieš Europos Komisiją 86 punktas.

            (7)  2019 m. sausio 31 d. Komisijos įgyvendinimo reglamentas (ES) 2019/159, kuriuo tam tikriems importuojamiems plieno produktams nustatomos galutinės apsaugos priemonės (OL L 31, 2019 2 1, p. 27), su pakeitimais, padarytais 2019 m. rugsėjo 26 d. Komisijos įgyvendinimo reglamentu (ES) 2019/1590 (OL L 248, 2019 9 27, p. 28).

            (8)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).


title: Komisijos Įgyvendinimo Reglamentas (ES) 2020/148 2020 m. vasario 3 d. dėl leidimo naudoti robenidino hidrochloridą (Robenz 66G) kaip mėsinių viščiukų pašarų priedą, kuriuo iš dalies keičiamas Reglamentas (EB) Nr. 1800/2004 (leidimo turėtoja – bendrovė Zoetis SA) (Tekstas svarbus EEE)

text:
5.2.2020

                  LT

                  Europos Sąjungos oficialusis leidinys

                  L 33/1

         KOMISIJOS ĮGYVENDINIMO REGLAMENTAS (ES) 2020/148
         2020 m. vasario 3 d.
         dėl leidimo naudoti robenidino hidrochloridą (Robenz 66G) kaip mėsinių viščiukų pašarų priedą, kuriuo iš dalies keičiamas Reglamentas (EB) Nr. 1800/2004 (leidimo turėtoja – bendrovė „Zoetis SA“)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:

                     (1)

                     Reglamentu (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. To reglamento 10 straipsnio 2 dalyje nustatyta, kad reikia iš naujo įvertinti priedus, kuriuos leidžiama naudoti remiantis Tarybos direktyva 70/524/EEB (2);

                     (2)

                     vadovaujantis Direktyva 70/524/EEB, Komisijos reglamentu (EB) Nr. 1800/2004 buvo suteiktas leidimas naudoti robenidino hidrochlorido (Robenz 66G) preparatą kaip mėsinių viščiukų pašarų priedą (3). Vėliau, vadovaujantis Reglamento (EB) Nr. 1831/2003 10 straipsnio 1 dalimi, šis preparatas įtrauktas į pašarų priedų registrą kaip esamas produktas;

                     (3)

                     vadovaujantis Reglamento (EB) Nr. 1831/2003 10 straipsnio 2 dalimi kartu su to reglamento 7 straipsniu, buvo pateiktas prašymas iš naujo įvertinti robenidino hidrochloridą (Robenz 66G) kaip mėsinių viščiukų pašarų priedą. Pareiškėjas paprašė šį priedą priskirti prie kategorijos „kokciodiostatai ir histomonostatai“. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

                     (4)

                     Europos maisto saugos tarnyba (toliau – Tarnyba) 2019 m. sausio 24 d. priimtoje nuomonėje (4) padarė išvadą, kad siūlomomis naudojimo sąlygomis robenidino hidrochloridas (Robenz 66G) neturi nepageidaujamo poveikio gyvūnų ir žmonių sveikatai ar aplinkai. Tarnybos nuomone, naudojant priedą galima veiksmingai kontroliuoti mėsinių viščiukų kokcidiozę. Tarnybos nuomone, reikia atlikti Eimeria spp. priežiūrą vietoje po pateikimo rinkai, jei įmanoma, vėlesniu leidimo galiojimo laikotarpio etapu. Be to, ji patvirtino pašarų priedo pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;

                     (5)

                     atlikus robenidino hidrochlorido (Robenz 66G) vertinimą nustatyta, kad Reglamento (EB) Nr. 1831/2003 5 straipsnyje nustatytos leidimo suteikimo sąlygos yra įvykdytos. Taigi, kaip nurodyta šio reglamento priede, turėtų būti išduotas leidimas naudoti minėtą preparatą;

                     (6)

                     todėl, atlikus šį naują vertinimą, Reglamentas (EB) Nr. 1800/2004 turėtų būti atitinkamai iš dalies pakeistas;

                     (7)

                     saugos sumetimais nebūtina neatidėliotinai taikyti leidimo sąlygų pakeitimų, todėl tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;

                     (8)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Priede nurodytą preparatą, priskirtiną prie priedų kategorijos „kokcidiostatai ir histomonostatai“, leidžiama naudoti kaip gyvūnų pašarų priedą šio reglamento priede nustatytomis sąlygomis.

            2 straipsnis
            Reglamentas (EB) Nr. 1800/2004 iš dalies keičiamas taip:

                        1)

                        2 straipsnis išbraukiamas;

                        2)

                        priedas išbraukiamas.

            3 straipsnis
            Priede nurodytą preparatą ir pašarus, kurių sudėtyje yra šio preparato, kurie buvo pagaminti ir paženklinti iki 2020 m. rugpjūčio 25 d. laikantis taisyklių, taikytų iki 2020 m. vasario 25 d., galima toliau teikti rinkai ir naudoti, kol pasibaigs turimos atsargos.

            4 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 3 d.

                  Komisijos vardu

                  Pirmininkė

               Ursula VON DER LEYEN

            (1)  OL L 268, 2003 10 18, p. 29.

            (2)  1970 m. lapkričio 23 d. Tarybos direktyva 70/524/EEB dėl pašarų priedų (OL L 270, 1970 12 14, p. 1).

            (3)  2004 m. spalio 15 d. Komisijos reglamentas (EB) Nr. 1800/2004, dėl leidimo dešimt metų naudoti kokcidiostatų grupei ir kitoms vaistinėms medžiagoms priskiriamą pašarų priedą „Cycostat 66G“ (OL L 317, 2004 10 16, p. 37).

            (4)  EFSA Journal 2019; 17(3):5613.

            PRIEDAS

                           Priedo identifikavimo numeris

                           Leidimo turėtojo pavadinimas

                           Priedas (prekinis pavadinimas)

                           Sudėtis, cheminė formulė, aprašymas

                           Gyvūno rūšis arba kategorija

                           Didžiausias amžius

                           Mažiausias kiekis

                           Didžiausias kiekis

                           Kitos nuostatos

                           Leidimo galiojimo terminas

                           Didžiausia leidžiamoji koncentracija (DLK) tam tikruose gyvūninės kilmės maisto produktuose

                           Veikliosios medžiagos kiekis mg kilograme visaverčio pašaro, kurio drėgnis yra 12 %

                           Priedų kategorija: kokcidiostatai ir histomonostatai

                        5a758

                        „Zoetis SA“

                        Robenidino
                        hidrochloridas
                        (Robenz 66G)

                           Priedo sudėtis:
                        Robenidino hidrochloridas: 66 g/kg
                        Lignosulfonatas: 40 g/kg
                        Kalcio sulfato dihidratas: 894 g/kg

                        Mėsiniai viščiukai

                        –

                        36

                        36

                                    1.

                                    Draudžiama priedą naudoti mažiausiai penkias paras prieš skerdimą.

                                    2.

                                    Priedas maišomas su kombinuotaisiais pašarais kaip premiksas.

                                    3.

                                    Priedas nemaišomas su kitais kokcidiostatais.

                                    4.

                                    Leidimo turėtojas įgyvendina priežiūros po pateikimo rinkai programas, kad įvertintų: atsparumą bakterijoms ir Eimeria spp.

                                    5.

                                    Priedo ir premiksų naudotojams pašarų ūkio subjektai nustato veikimo procedūras ir organizacines priemones, kad būtų išvengta galimos su jų naudojimu susijusios rizikos. Jei šios rizikos šiomis procedūromis ir priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones.

                        2030 m. vasario 25 d.

                        800 μg robenidino hidrochlorido kg drėgnų kepenų.
                        350 μg robenidino hidrochlorido kg drėgnų inkstų.
                        200 μg robenidino hidrochlorido kg drėgnų raumenų.
                        1 300 μg robenidino hidrochlorido kg drėgnos odos ir (arba) riebalų.

                           Veiklioji medžiaga:
                        Robenidino hidrochloridas, C15H13Cl2N5
                           .HCl,
                        1,3-bis [(p-chlorbenziliden) amino]-
                        guanidino hidrochloridas (97 %)
                        CAS numeris: 25875-50-7,
                        Susijusios priemaišos:

                                    —

                                    N,N’,N“-tris[(p-chlorbenziliden) amino]guanidinas (TRIS) ≤ 0,5 %

                                    —

                                    bis- (4-chlorbenziliden) hidrazinas (AZIN) ≤ 0,5 %

                                    —

                                    nežinomos priemaišos ≤ 1 % (pavienė nežinoma priemaiša ≤ 0,2 %)

                           Analitinis metodas
                            (1)

                        Robenidino hidrochlorido pašarų priede ir premiksuose kiekybinis nustatymas: efektyvioji skysčių chromatografija kartu su ultravioletinės spinduliuotės aptikimu (HPLC-UV).
                        Robenidino hidrochlorido kiekybinis įvertinimas pašaruose: efektyvioji skysčių chromatografija kartu su ultravioletinės spinduliuotės aptikimu (HPLC-UV) – Komisijos reglamentas (EB) Nr. 152/2009
                        Robenidino hidrochlorido kiekybinis įvertinimas audiniuose: atvirkštinių fazių efektyvioji skysčių chromatografija kartu su trigubu kvadrupoliniu masių spektrometru (RP-HPLC-MS/MS) arba bet kuris lygiavertis metodas, atitinkantis Komisijos sprendimu 2002/657/EB nustatytus reikalavimus.

               (1)  Išsamų analizės metodų aprašymą galima rasti etaloninės laboratorijos svetainėje: https://ec.europa.eu/jrc/en/eurl/feed-additives/evaluation-reports.


title: Komisijos Įgyvendinimo Reglamentas (ES) 2020/149 2020 m. vasario 4 d. dėl leidimo naudoti mielių Saccharomyces cerevisiae CNCM I-1077 preparatą kaip ėriukų ir arklių pašarų priedą atnaujinimo, kuriuo panaikinami reglamentai (EB) Nr. 1293/2008 ir (EB) Nr. 910/2009 (leidimo turėtoja – bendrovė Danstar Ferment AG, kuriai Sąjungoje atstovauja bendrovė Lallemand SAS) (Tekstas svarbus EEE)

text:
5.2.2020

                  LT

                  Europos Sąjungos oficialusis leidinys

                  L 33/5

         KOMISIJOS ĮGYVENDINIMO REGLAMENTAS (ES) 2020/149
         2020 m. vasario 4 d.
         dėl leidimo naudoti mielių Saccharomyces cerevisiae CNCM I-1077 preparatą kaip ėriukų ir arklių pašarų priedą atnaujinimo, kuriuo panaikinami reglamentai (EB) Nr. 1293/2008 ir (EB) Nr. 910/2009 (leidimo turėtoja – bendrovė „Danstar Ferment AG“, kuriai Sąjungoje atstovauja bendrovė „Lallemand SAS“)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:

                     (1)

                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo ir jo atnaujinimo pagrindas bei tvarka;

                     (2)

                     Komisijos reglamentu (EB) Nr. 1293/2008 (2) buvo suteiktas leidimas 10 metų naudoti mielių Saccharomyces cerevisiae padermės CNCM I-1077 preparatą kaip ėriukų pašarų priedą, o Komisijos reglamentu (EB) Nr. 910/2009 (3) – kaip arklių pašarų priedą;

                     (3)

                     leidimo turėtoja pateikė prašymą atnaujinti leidimą naudoti mielių Saccharomyces cerevisiae padermės CNCM I-1077 preparatą kaip ėriukų ir arklių pašarų priedą ir priskirti jį priedų kategorijai „zootechniniai priedai“. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 14 straipsnio 2 dalį;

                     (4)

                     Europos maisto saugos tarnyba (toliau – Tarnyba) 2019 m. vasario 26 d. nuomonėje (4) padarė išvadą, kad pareiškėjas pateikė duomenų, iš kurių matyti, kad priedas atitinka leidimo suteikimo sąlygas; Tarnyba padarė išvadą, kad mielių Saccharomyces cerevisiae padermės CNCM I-1077 preparatas nekelia pavojaus tiksliniams gyvūnams, vartotojams, naudotojams ir aplinkai, jeigu jį naudojant laikomasi nustatytų naudojimo sąlygų. Tarnyba taip pat padarė išvadą, kad priedas yra akių dirgiklis. Todėl Komisija mano, kad reikėtų imtis tinkamų apsaugos priemonių, kad būtų išvengta nepageidaujamo poveikio žmonių, ypač priedo naudotojų, sveikatai;

                     (5)

                     įvertinus mielių Saccharomyces cerevisiae padermės CNCM I-1077 preparatą nustatyta, kad Reglamento (EB) Nr. 1831/2003 5 straipsnyje numatytos leidimo išdavimo sąlygos yra įvykdytos. Taigi, kaip nurodyta šio reglamento priede, turėtų būti atnaujintas leidimas naudoti minėtą priedą;

                     (6)

                     dėl leidimo naudoti mielių Saccharomyces cerevisiae padermės CNCM I-1077 preparatą kaip pašarų priedą atnaujinimo pagal šio reglamento priede nustatytas sąlygas, reglamentai (EB) Nr. 1293/2008 ir (EB) Nr. 910/2009 turėtų būti panaikinti;

                     (7)

                     kadangi saugos sumetimais nebūtina neatidėliotinai taikyti šiuo reglamentu padarytų pakeitimų, tikslinga nustatyti pereinamąjį laikotarpį, per kurį Saccharomyces cerevisiae CNCM I-1077 preparato turimas atsargas, atitinkančias nuostatas, taikomas prieš šio reglamento įsigaliojimą, būtų galima toliau tiekti rinkai ir naudoti tol, kol jos pasibaigs;

                     (8)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Leidimas naudoti priede nurodytą priedą, priklausantį priedų kategorijai „zootechniniai priedai“ ir funkcinei grupei „žarnyno floros stabilizatoriai“, kai jis naudojamas ėriukams, ir priedą, priklausantį funkcinei grupei „virškinimo stimuliatoriai“, kai jis naudojamas arkliams, atnaujinamas šio reglamento priede nustatytomis sąlygomis.

            2 straipsnis
            Reglamentai (EB) Nr. 1293/2008 ir (EB) Nr. 910/2009 panaikinami.

            3 straipsnis
            Reglamente (EB) Nr. 910/2009 nurodytą mielių Saccharomyces cerevisiae padermės CNCM I-1077 preparatą, premiksus ir kombinuotuosius pašarus, kurių sudėtyje yra šios medžiagos, kurie buvo pagaminti ir paženklinti iki 2020 m. vasario 25 d. laikantis taisyklių, taikytų iki 2020 m. vasario 25 d., galima toliau teikti rinkai ir naudoti, kol pasibaigs turimos atsargos.

            4 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 4 d.

                  Komisijos vardu

                  Pirmininkė

               Ursula VON DER LEYEN

            (1)  OL L 268, 2003 10 18, p. 29.

            (2)  2008 m. gruodžio 18 d. Komisijos reglamentas (EB) Nr. 1293/2008 dėl leidimo naujai paskirčiai naudoti Saccharomyces cerevisiae CNCM I-1077 (Levucell SC20 ir Levucell SC10 ME) kaip pašarų priedą (OL L 340, 2008 12 19, p. 38).

            (3)  2009 m. rugsėjo 29 d. Komisijos reglamentas (EB) Nr. 910/2009 dėl leidimo Saccharomyces cerevisiae CNCM I-1077 preparatą naudoti pagal naują paskirtį kaip arklių pašarų priedą (leidimo turėtoja – bendrovė „Danstar Ferment AG“, kuriai Sąjungoje atstovauja bendrovė „Lallemand SAS“) (OL L 257, 2009 9 30, p. 7).

            (4)  EFSA Journal 2019;17(3):5639.

            PRIEDAS

                        Priedo identifikavimo numeris

                        Leidimo turėtojo pavadinimas

                        Priedas

                        Sudėtis, cheminė formulė, aprašymas, analizės metodas

                        Gyvūno rūšis arba kategorija

                        Didžiausias amžius

                        Mažiausias kiekis

                        Didžiausias kiekis

                        Kitos nuostatos

                        Leidimo galiojimo terminas

                        KSV/kg visaverčio 12 % drėgnio pašaro

                           Zootechninių priedų kategorija. Funkcinė grupė: virškinimo stimuliatoriai

                        4b1711

                        Bendrovė „Danstar Ferment AG“, kuriai atstovauja bendrovė „Lallemand SAS“

                        mielių Saccharomyces cerevisiae padermė CNCM I-1077

                           Priedo sudėtis

                        mielių Saccharomyces cerevisiae padermės CNCM I-1077 preparatas, kuriame yra ne mažiau kaip:

                                    —

                                    1 × 1010 KSV/g priedo (dengta forma);

                                    —

                                    2 × 1010 KSV/g priedo (nedengta forma);

                           Veikliosios medžiagos apibūdinimas

                        Mielių Saccharomyces cerevisiae padermės CNCM I-1077 gyvybingos ląstelės

                           Analizės metodas
                            (1)

                        Apskaičiavimas: išpylimo ant plokštelės metodas naudojant chloramfenikolio dekstrozės mielių ekstrakto agarą (EN15789:2009)
                        Identifikavimas: polimerazės grandininės reakcijos (PGR) metodas (CEN/TS 15790:2008)

                        Arkliai

                        –

                        3,0 × 109

                        –

                                    1.

                                    Priedo ir premiksų naudojimo taisyklėse nurodyti laikymo sąlygas ir stabilumą termiškai apdorojant.

                                    2.

                                    Priedo ir premiksų naudotojams pašarų ūkio subjektai nustato veikimo procedūras ir organizacines priemones, kad būtų išvengta galimos su jų naudojimu susijusios rizikos. Jei šios rizikos procedūromis ir organizacinėmis priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones, įskaitant akių apsaugos priemones.

                        2030 2 25

                           Zootechninių priedų kategorija. Funkcinė grupė: žarnyno floros stabilizatoriai

                        4b1711

                        Bendrovė „Danstar Ferment AG“, kuriai atstovauja bendrovė „Lallemand SAS“

                        mielių Saccharomyces cerevisiae padermė CNCM I-1077

                           Priedo sudėtis

                        mielių Saccharomyces cerevisiae padermės CNCM I-1077 preparatas, kuriame yra ne mažiau kaip:

                                    —

                                    1 × 1010 KSV/g priedo (dengta forma);

                                    —

                                    2 × 1010 KSV/g priedo (nedengta forma);

                           Veikliosios medžiagos apibūdinimas

                        Mielių Saccharomyces cerevisiae padermės CNCM I-1077 gyvybingos ląstelės

                           Analizės metodas
                            (1)

                        Apskaičiavimas: išpylimo ant plokštelės metodas naudojant chloramfenikolio dekstrozės mielių ekstrakto agarą (EN15789:2009)
                        Identifikavimas: polimerazės grandininės reakcijos (PGR) metodas (CEN/TS 15790:2008)

                        Ėriukai

                        –

                        3,0 × 109

                                    1.

                                    Priedo ir premiksų naudojimo taisyklėse nurodyti laikymo sąlygas ir stabilumą termiškai apdorojant.

                                    2.

                                    Priedo ir premiksų naudotojams pašarų ūkio subjektai nustato veikimo procedūras ir organizacines priemones, kad būtų išvengta galimos su jų naudojimu susijusios rizikos. Jei šios rizikos procedūromis ir organizacinėmis priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones, įskaitant akių apsaugos priemones.

                        2030 2 25

               (1)  Išsamų analizės metodų aprašymą galima rasti etaloninės laboratorijos svetainėje: https://ec.europa.eu/jrc/en/eurl/feed-additives/evaluation-reports.


title: Komisijos Įgyvendinimo Reglamentas (ES) 2020/151 2020 m. vasario 4 d. dėl leidimo naudoti Pediococcus acidilactici CNCM I-4622 kaip visų rūšių penimų ir veislinių kiaulių, išskyrus paršavedes, visų rūšių paukščių, visų rūšių žuvų ir visų rūšių vėžiagyvių pašarų priedą, kuriuo panaikinami reglamentai (EB) Nr. 911/2009, (ES) Nr. 1120/2010 ir (ES) Nr. 212/2011 ir įgyvendinimo reglamentai (ES) Nr. 95/2013, (ES) Nr. 413/2013 ir (ES) 2017/2299 (leidimo turėtoja – bendrovė Danstar Ferment AG, kuriai Sąjungoje atstovauja bendrovė Lallemand SAS) (Tekstas svarbus EEE)

text:
5.2.2020

                  LT

                  Europos Sąjungos oficialusis leidinys

                  L 33/12

         KOMISIJOS ĮGYVENDINIMO REGLAMENTAS (ES) 2020/151
         2020 m. vasario 4 d.
         dėl leidimo naudoti Pediococcus acidilactici CNCM I-4622 kaip visų rūšių penimų ir veislinių kiaulių, išskyrus paršavedes, visų rūšių paukščių, visų rūšių žuvų ir visų rūšių vėžiagyvių pašarų priedą, kuriuo panaikinami reglamentai (EB) Nr. 911/2009, (ES) Nr. 1120/2010 ir (ES) Nr. 212/2011 ir įgyvendinimo reglamentai (ES) Nr. 95/2013, (ES) Nr. 413/2013 ir (ES) 2017/2299 (leidimo turėtoja – bendrovė „Danstar Ferment AG“, kuriai Sąjungoje atstovauja bendrovė „Lallemand SAS“)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:

                     (1)

                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo arba jo pratęsimo pagrindas bei tvarka;

                     (2)

                     leidimas dešimt metų naudoti Pediococcus acidilactici CNCM I-4622 (buvęs Pediococcus acidilactici CNCM MA 18/5M) kaip lašišinių žuvų ir krevečių pašarų priedą buvo suteiktas Komisijos reglamentu (EB) Nr. 911/2009 (2), nujunkytų paršelių – Komisijos reglamentu (ES) Nr. 1120/2010 (3), vištų dedeklių – Komisijos reglamentu (ES) Nr. 212/2011 (4), visų rūšių žuvų, išskyrus lašišines – Komisijos įgyvendinimo reglamentu (ES) Nr. 95/2013 (5), nujunkytų paršelių, penimų kiaulių, vištų dedeklių ir mėsinių viščiukų – Komisijos įgyvendinimo reglamentu (ES) Nr. 413/2013 (6), penimų kiaulių, retesnių rūšių (nujunkytų) paršelių ir (penimų) kiaulių, mėsinių viščiukų, retesnių rūšių mėsinių ir dedeklinių paukščių – Komisijos įgyvendinimo reglamentu (ES) 2017/2299 (7);

                     (3)

                     pagal Reglamento (EB) Nr. 1831/2003 14 straipsnį kartu su to reglamento 7 straipsniu leidimo naudoti Pediococcus acidilactici CNCM I-4622 turėtojas pateikė prašymą atnaujinti leidimą naudoti šį preparatą kaip mėsinių viščiukų, retesnių rūšių mėsinių paukščių, vištų dedeklių, retesnių rūšių dedeklinių paukščių, nujunkytų paršelių, penimų kiaulių, retesnių rūšių (nujunkytų) paršelių ir penimų kiaulių, visų rūšių žuvų ir krevečių pašarų priedą, ir pateikė prašymą išduoti naują leidimą naudoti šį preparatą kaip dedeklinių ir veislinių vištaičių, dekoratyvinių paukščių ir kitų nemaistinių paukščių, mėsinių kalakutų, veislei auginamų kalakutų, veislinių kalakutų, veislinių vištų, susijusių retesnių rūšių paukščių ir kitų dekoratyvinių ir nemaistinių paukščių, žindomų paršelių ir susijusių retesnių rūšių kiaulių ir visų rūšių vėžiagyvių pašarų priedą ir priskirti šį priedą prie priedų kategorijos „zootechniniai priedai“. Kartu su prašymu buvo pateikti duomenys ir dokumentai, kurių reikalaujama pagal to reglamento 7 straipsnio 3 dalį ir 14 straipsnio 2 dalį;

                     (4)

                     Europos maisto saugos tarnyba (toliau – Tarnyba) 2019 m. balandžio 2 d. nuomonėse (8) padarė išvadą, kad pareiškėjas pateikė duomenis, rodančius, kad priedas atitinka leidimo suteikimo sąlygas. Tarnyba patvirtino savo ankstesnes išvadas, kad Pediococcus acidilactici CNCM I-4622 yra laikomas saugiu tikslinių rūšių gyvūnams, produktų, pagamintų iš priedu šertų gyvūnų, vartotojams ir aplinkai. Ji taip pat padarė išvadą, kad naudotojai gali patirti poveikį jo įkvėpę ir kad nebuvo galima padaryti išvados dėl to, ar priedas gali dirginti odą bei akis ir jautrinti odą. Todėl Komisija mano, kad reikėtų imtis tinkamų apsaugos priemonių, kad būtų išvengta nepageidaujamo poveikio žmonių, ypač priedo naudotojų, sveikatai. Ji taip pat padarė išvadą, kad priedas yra veiksmingas dedeklinėms vištaitėms, veislinėms vištaitėms, veislinėms vištoms, jauniems dedekliniams/veislei auginamiems ir veisliniams kalakutams ir retesnių rūšių paukščiams, žindomiems paršeliams, retesnių rūšių veislinėms ir penimoms kiaulėms ir visų rūšių vėžiagyviams;

                     (5)

                     atlikus Pediococcus acidilactici CNCM I-4622 vertinimą nustatyta, kad Reglamento (EB) Nr. 1831/2003 5 straipsnyje išdėstytos leidimo išdavimo sąlygos yra įvykdytos. Taigi, kaip nurodyta šio reglamento priede, turėtų būti atnaujintas leidimas naudoti minėtą priedą;

                     (6)

                     dėl leidimo naudoti Pediococcus acidilactici CNCM I-4622 kaip pašarų priedą atnaujinimo pagal šio reglamento priede nustatytas sąlygas, reglamentai (EB) Nr. 911/2009, (ES) Nr. 1120/2010, (ES) Nr. 212/2011 ir įgyvendinimo reglamentai (ES) Nr. 95/2013, (ES) Nr. 413/2013 ir (ES) 2017/2299 turėtų būti panaikinti;

                     (7)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Leidimas naudoti priede nurodytą pašarų priedą, priklausantį priedų kategorijai „zootechniniai priedai“ ir funkcinei grupei „žarnyno floros stabilizatoriai“, kai jis skirtas visų rūšių penimoms ir veislinėms kiaulėms, išskyrus paršavedes, ir visų rūšių paukščiams, ir priklausantį funkcinei grupei „kiti zootechniniai priedai“, kai jis skirtas visų rūšių žuvims ir visų rūšių vėžiagyviams, atnaujinamas šio reglamento priede nustatytomis sąlygomis.

            2 straipsnis
            Reglamentai (EB) Nr. 911/2009, (ES) Nr. 1120/2010 ir (ES) Nr. 212/2011, taip pat įgyvendinimo reglamentai (ES) Nr. 95/2013, (ES) Nr. 413/2013 ir (ES) 2017/2299 panaikinami.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 4 d.

                  Komisijos vardu

                  Pirmininkė

               Ursula VON DER LEYEN

            (1)  OL L 268, 2003 10 18, p. 29.

            (2)  2009 m. rugsėjo 29 d. Komisijos reglamentas (EB) Nr. 911/2009 dėl leidimo Pediococcus acidilactici CNCM MA 18/5M preparatą naudoti pagal naują paskirtį kaip lašišinių žuvų ir krevečių pašarų priedą (leidimo turėtojas – Danstar Ferment AG) (OL L 257, 2009 9 30, p. 10).

            (3)  2010 m. gruodžio 2 d. Komisijos reglamentas (ES) Nr. 1120/2010 dėl leidimo naudoti Pediococcus acidilactici CNCM MA 18/5M kaip atjunkytų paršelių pašarų priedą (leidimo turėtojas „Danstar Ferment AG“) (OL L 317, 2010 12 3, p. 12).

            (4)  2011 m. kovo 3 d. Komisijos reglamentas (ES) Nr. 212/2011 dėl leidimo naudoti Pediococcus acidilactici CNCM MA 18/5M kaip vištų dedeklių pašarų priedą (leidimo turėtojas „Danstar Ferment AG“) (OL L 59, 2011 3 4, p. 1).

            (5)  2013 m. vasario 1 d. Komisijos įgyvendinimo reglamentas (ES) Nr. 95/2013 dėl leidimo naudoti preparatą Pediococcus acidilactici CNCM MA 18/5M kaip visų rūšių žuvų, išskyrus lašišines, pašarų priedą (leidimo turėtojas – Danstar Ferment AG) (OL L 33, 2013 2 2, p. 19).

            (6)  2013 m. gegužės 6 d. Komisijos įgyvendinimo reglamentas (ES) Nr. 413/2013 dėl leidimo naudoti Pediococcus acidilactici CNCM MA 18/5M kaip nujunkytų paršelių, penimų kiaulių, vištų dedeklių ir mėsinių viščiukų pašarų priedą geriamajame vandenyje (leidimo turėtojas – Danstar Ferment AG) (OL L 125, 2013 5 7, p. 1).

            (7)  2017 m. gruodžio 12 d. Komisijos įgyvendinimo reglamentas (ES) 2017/2299 dėl leidimo naudoti Pediococcus acidilactici CNCM MA 18/5M preparatą kaip penimųjų kiaulių, retesnių rūšių nujunkytų paršelių ir penimųjų kiaulių, mėsinių viščiukų, retesnių rūšių mėsinių ir dedeklinių paukščių pašarų priedą, dėl leidimo tą pašarų priedą naudoti geriamajame vandenyje ir kuriuo iš dalies keičiami reglamentai (EB) Nr. 2036/2005, (EB) Nr. 1200/2005 ir Įgyvendinimo reglamentas (ES) Nr. 413/2013 (leidimo turėtojas – „Danstar Ferment AG“, atstovaujama „Lallemand SAS“) (OL L 329, 2017 12 13, p. 33).

            (8)  EFSA Journal 2019;17(4):5691, EFSA Journal 2019;17(5):5690.

            PRIEDAS

                        Priedo identifikavimo numeris

                        Leidimo turėtojo pavadinimas

                        Priedas

                        Sudėtis, cheminė formulė, aprašymas, analizės metodas

                        Gyvūno rūšis arba kategorija

                        Didžiausias amžius

                        Mažiausias kiekis

                        Didžiausias kiekis

                        Mažiausias kiekis

                        Didžiausias kiekis

                        Kitos nuostatos

                        Leidimo galiojimo terminas

                        KSV/kg visaverčio pašaro, kurio drėgnis yra 12 %

                        KSV/l geriamojo vandens

                           Zootechninių priedų kategorija. Funkcinė grupė: žarnyno floros stabilizatoriai

                        4d1712

                        „Danstar Ferment AG“, kuriai Sąjungoje atstovauja „Lallemand SAS“

                           Pediococcus acidilactici CNCM I-4622

                           Priedo sudėtis

                           Pediococcus acidilactici CNCM I-4622 preparatas,
                        kurio sudėtyje yra ne mažiau kaip 1 × 1010 KSV/g
                        Kieto neapvilkto arba apvilkto pavidalo

                        Visų rūšių penimos ir veislinės kiaulės, išskyrus paršavedes Visų rūšių paukščiai

                        -

                        1 × 109

                        -

                        5 × 108

                        -

                                    1.

                                    Priedo ir premiksų naudojimo taisyklėse nurodyti laikymo sąlygas ir stabilumą termiškai apdorojant.

                                    2.

                                    Priedą naudojant geriamajame vandenyje turi būti užtikrinta, kad priedas visiškai vienodai pasiskirstytų.

                                    3.

                                    Priedo ir premiksų naudotojams pašarų ūkio subjektai nustato veikimo procedūras ir organizacines priemones, kad būtų išvengta galimos su jų naudojimu susijusios rizikos. Jei šios rizikos šiomis procedūromis ir priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones.

                        2030 m. vasario 25 d.

                           Veikliosios medžiagos apibūdinimas:

                        Gyvybingos Pediococcus acidilactici CNCM I-4622 ląstelės

                        Priedo sudėtis

                           Analizės metodas
                            (1)

                        Pašarų priede, premiksuose, pašaruose ir vandenyje esančios veikliosios medžiagos apskaičiavimas: paskleidimo ant plokštelės
                        metodas naudojant MRS agarą (EN 15786: 2009).
                        Identifikavimas: impulsinės gelio elektroforezės (PFGE) metodas.

                           Zootechninių priedų kategorija. Funkcinė grupė: kiti zootechniniai priedai (palankiai veikiantys augimą).

                        4d1712

                        „Danstar Ferment AG“, kuriai Sąjungoje atstovauja „Lallemand SAS“

                           Pediococcus acidilactici CNCM I-4622

                           Priedo sudėtis

                           Pediococcus acidilactici CNCM I-4622 preparatas, kuriame yra ne mažiau kaip 1 × 1010 KSV/g

                        Visų rūšių žuvys

                        -

                        1 × 109

                        -

                        -

                                    1.

                                    Priedo ir premiksų naudojimo taisyklėse nurodyti laikymo sąlygas ir stabilumą termiškai apdorojant.

                                    2.

                                    Priedas naudojamas tik kietuose pašaruose.

                                    3.

                                    Priedo ir premiksų naudotojams pašarų ūkio subjektai nustato veikimo procedūras ir organizacines priemones, kad būtų išvengta galimos su jų naudojimu susijusios rizikos. Jei šios rizikos šiomis procedūromis ir priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones.

                           Veikliosios medžiagos apibūdinimas:

                        Gyvybingos Pediococcus acidilactici CNCM I-4622 ląstelės

                        Visų rūšių vėžiagyviai

                           Analizės metodas

                        Pašarų priede, premiksuose, pašaruose ir vandenyje esančios veikliosios medžiagos apskaičiavimas: paskleidimo ant plokštelės
                        metodas naudojant MRS agarą (EN 15786: 2009).
                        Identifikavimas: impulsinės gelio elektroforezės (PFGE) metodas.

               (1)  Išsamų analizės metodų aprašymą galima rasti etaloninės laboratorijos svetainėje: https://ec.europa.eu/jrc/en/eurl/feed-additives/evaluation-reports.


title: Komisijos įgyvendinimo reglamentas (ES) 2020/259 2020 m. vasario 25 d. kuriuo 310-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis

text:
26.2.2020

                  LT

                  Europos Sąjungos oficialusis leidinys

                  L 54/29

         KOMISIJOS ĮGYVENDINIMO REGLAMENTAS (ES) 2020/259
         2020 m. vasario 25 d.
         kuriuo 310-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 5 dalį,
         kadangi:

                     (1)

                     Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

                     (2)

                     2020 m. vasario 18 d. Jungtinių Tautų Saugumo Tarybos Sankcijų komitetas nusprendė iš asmenų, grupių ir organizacijų, kurių lėšos ir ekonominiai ištekliai turėtų būti įšaldyti, sąrašo išbraukti du įrašus;

                     (3)

                     todėl Reglamento (EB) Nr. 881/2002 I priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 881/2002 I priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 25 d.

                  Komisijos vardu

                  Pirmininkės pavedimu

                  Laikinai einantis generalinio direktoriaus pareigas

                  Finansinio stabilumo, finansinių paslaugų ir kapitalo rinkų sąjungos generalinis direktoratas

            (1)  OL L 139, 2002 5 29, p. 9.

            PRIEDAS
            Reglamento (EB) Nr. 881/2002 I priedo antraštinėje dalyje „Fiziniai asmenys“ išbraukiami šie įrašai:

                        1)

                        „Al-Mokhtar Ben Mohamed Ben Al-Mokhtar Bouchoucha (alias Bushusha, Mokhtar). Adresas: Via Milano 38, Spinadesco (CR), Italija. Gimimo data: 1969 10 13. Gimimo vieta: Tunisas, Tunisas. Pilietybė: Tuniso. Paso Nr.: K754050 (Tuniso piliečio pasas, išduotas 1999 05 26, nustojo galioti 2004 05 25). Nacionalinis asmens atpažinties Nr. 04756904, suteiktas 1984 09 14. Kita informacija: a) Italijos mokesčių mokėtojo kodas: BCHMHT69R13Z352T, b) motinos vardas ir pavardė – Hedia Bannour. Įtraukimo į sąrašą pagal 2a straipsnio 4 dalies b punktą data: 2002 04 24.“

                        2)

                        „Imad Ben Bechir Ben Hamda Al-Jammali. Adresas: 4 Al-Habib Thamir Street, Manzal Tmim, Nabulis, Tunisas (namų adresas). Gimimo data: 1968 1 25. Gimimo vieta: Menzil Temimas, Tunisas. Pilietybė: Tuniso. Paso Nr.: a) K693812 (Tuniso piliečio pasas, išduotas 1999 4 23, nebegalioja nuo 2004 4 22), b) 01846592 (nacionalinis identifikavimo numeris). Kita informacija: a) Italijos mokesčių mokėtojo kodas: JMM MDI 68A25 Z352D; b) motinos vardas – Jamilah. Įtraukimo į sąrašą pagal 7d straipsnio 2 dalies i punktą data: 2004 6 23.“